ມາເລເຊຍຈະເປີດສະຖານທູດໃນ ສປປ ເກົາຫລີ
ນາຍົກລັດຖະມົນຕີ ມະຫາເທ ໂມຮຳໝັດ ຂອງມາເລເຊຍ ກ່າວວ່າ: ມາເລເຊຍຈະຮື້ຟື້ນການເປີດສະຖານທູດໃນນະຄອນຫລວງພຽງຢາງຂອງ ສປປ ເກົາຫລີ ເຊິ່ງຈະຖືເປັນການຢຸດຕິຄວາມຂັດແຍ່ງທາງການທູດຈາກເຫດສັງຫານອ້າຍຄົນລະແມ່ຂອງທ່ານ ກິມ ຈ໋ອງອຸນ ຜູ້ນຳ ສປປ ເກົາຫລີ ໃນນະຄອນຫລວງກົວລາລຳເປີ ໃນປີຜ່ານມາ.
ທ່ານ ມະຫາເທ ໃຫ້ສຳພາດຕໍ່ນິກເກອິ ອາຊຽນຣີວິວ ສະບັບວັນທີ 12 ມິຖຸນາ ລະຫວ່າງການຢ້ຽມຢາມຍີ່ປຸ່ນ ເຖິງການເປີດສະຖານທູດມາເລເຊຍໃນ ສປປ ເກົາຫລີ ຂຶ້ນມາອີກ, ຫລັງຈາກມາເລເຊຍເຊິ່ງເຄີຍເປັນພັນທະມິດໃກ້ຊິດກັບ ສປປ ເກົາຫລີ ຕ້ອງຫລຸດລະດັບການພົວພັນລົງ ພາຍຫລັງເຫດຜູ້ຍິງສອງຄົນອ້າງວ່າຖືກຫລອກໃຫ້ໃຊ້ສານພິດສັງຫານທ່ານ ກິມ ຈ໋ອງນຳ ທີ່ສະໜາມບິນກົວລາລຳເປີ ໃນເດືອນກຸມພາ 2017 ເຊິ່ງອາເມລິກາ ແລະ ສ ເກົາຫລີ ກ່າວຫາວ່າລັດຖະບານ ສປປ ເກົາຫລີ ເປັນຜູ້ສັ່ງການ. ຈາກເຫດການດັ່ງກ່າວເຮັດໃຫ້ມາເລເຊຍຮຽກເອກອັກຄະລັດຖະທູດກັບປະເທດ, ສັ່ງຫ້າມພົນລະເຮືອນໄປ ສປປ ເກົາຫລີ ແລະ ຍົກເລີກການໃຫ້ວີຊາຟຣີສຳລັບພົນລະເມືອງ ສປປ ເກົາຫລີ. ທາງການ ສປປ ເກົາຫລີ ຕອບໂຕ້ໂດຍການສັ່ງຫ້າມຊາວມາເລເຊຍເດີນທາງມານະຄອນຫລວງພຽງຢາງ, ກັກຕົວທູດ 3 ຄົນ ແລະ ສະມາຊິກຄອບຄົວ. ສະຖານທູດມາເລເຊຍໃນນະຄອນຫລວງພຽງຢາງບໍ່ມີເຈົ້າໜ້າທີ່ປະຈຳຢູ່ນັບແຕ່ເດືອນເມສາປີຜ່ານມາ ແລະ ຕອນນີ້ລັດຖະບານກຳລັງພິຈາລະນາປິດສະຖານທູດເປັນການຖາວອນ ແລະ ຍ້າຍໄປໃຫ້ບໍລິການລວມກັບສຳນັກງານຜູ້ແທນທາງການທູດໃນນະຄອນຫລວງປັກກິ່ງ. ກ່ອນໜ້ານີ້ ທ່ານ ມະຫາເທ ຄາດຫວັງວ່າການເຈລະຈາສຸດຍອດລະຫວ່າງທ່ານ ກິມ ຈ໋ອງອຸນ ກັບປະທານາທິບໍດີ ໂດນັນ ທຣຳ ຂອງອາເມລິກາ ຈະສຳເລັດລົງຢ່າງຈົບງາມ.